钦定古今图书集成/明伦汇编/氏族典/第375卷 > 《凌迪知万姓统谱》 > 董思安
## 钦定古今图书集成/明伦汇编/氏族典/第375卷 > 《凌迪知万姓统谱》 > 董思安

按《十国春秋》，闽董思安，莆田人。身长九尺，勇冠一时，
与王忠顺友善。朱文进既弑景宗，其党黄绍颇为泉
州刺史，思安因与忠顺及泉州军将留从效合谋复
王氏，遂杀绍颇，迎天德帝从子继勋主军府事。会南
唐兵攻建州急，思安将兵赴难，战数不利。或说当以
去就计，思安曰：“吾辈世为王氏臣，今危而叛去，天下
其谁容我？”麾下感其言，无有叛者。城陷，思安归泉州，
后南唐以为漳州刺史。时从效弟从愿为副使，竟鸩
杀思安，自领州事。